**Timo Rautiainen** (s. 13. marraskuuta 1964 Espoo) on suomalainen rallin kartanlukija ja kaksinkertainen ralliautoilun maailmanmestari vuosilta 2000 ja 2002. Rautiainen voitti yhdessä Marcus Grönholmin kanssa 30 kilpailua rallin MM-sarjassa. Rautiainen on voittojen määrässä mitattuna menestyksekkäin suomalainen kartanlukija ja maailman kolmanneksi voitokkain kartanlukija.

Ura
---

Ennen uraansa Marcus Grönholmin kanssa Rautiainen toimi Mikko Kalliomaan kartanlukijana. Kaksikko saavutti vuonna 1988 juniorien SM-hopeaa, kun mestaruuden voitti Marcus Grönholm. Kalliomaan kartanlukijana Rautiainen toimi vuoden 1989 puoliväliin saakka.

Marcus Grönholmin kanssa yhteistyö alkoi vuonna 1990. Rautiainen seurusteli jo tällöin Grönholmin siskon kanssa. Aikaisemmin kauden 1990 aikana Rautiainen oli lukenut nuottia myös Grönholmin serkulle Sebastian Lindholmille.

Rautiaisen ensimmäinen MM-ralli oli vuoden 1990 Suomen ralli Grönholmin kanssa. Kilpailu päättyi kaksikolta ulosajoon.

Kesän 1991 jälkeen Rautiaisen ja Grönholmin tiet erosivat Grönholmin vaihtaessa kartanlukijaa. Muutos johtui Grönholmin taustajoukkojen halusta saada kuljettajan vierelle kokeneempi kartanlukija. Rautiainen on kertonut vaihdoksen olleen itselleen kova paikka, vaikka Rautiainen jäikin tällöin auttamaan Grönholmia urallaan eteenpäin.

Yhteistyö Rautiaisen ja Grönholmin välillä jatkui jälleen vuonna 1995. He ajoivat yhdessä kauden 2007 loppuun, jolloin he lopettivat uransa. Tuolloin Rautiainen ja Grönholm olivat rallin MM-sarjassa pisimpään yhdessä ajanut kuljettaja–kartanlukija-pari.

Vuoden 2007 jälkeen Rautiainen ja Grönholm ovat osallistuneet yksittäisiin rallin MM-sarjan kilpailuihin, joista viimeisimpänä he kilpailivat vuoden 2019 Ruotsin rallissa. Grönholmin lisäksi Rautiainen on lukenut kolmessa kilpailussa nuottia Valtteri Bottakselle.

### Kilpailu-uran jälkeen

Ralliuransa jälkeen Rautiainen on toiminut kansainvälisen autoliitto FIA:n tuomarina ja kilpailudelegaattina. Hän on myös osakkaana julkisivu- ja parvekeremontteja tekevässä rakennusyhtiössä.

Yksityiselämä
-------------

Rautiainen on naimissa Marcus Grönholmin siskon kanssa ja heillä on kaksi lasta.

Saavutuksia
-----------

* 2 maailmanmestaruutta (2000, 2002)
* 142 MM-starttia
* 30 MM-osakilpailuvoittoa

Lähteet
-------

1. 1 2  Markula, Siri: Timo Rautiainen *Helsingin Sanomat*.  21.8.2006. Viitattu 17.4.2023.
2. 1 2 3 4 5  Timo Rautiainen *eWRC-results.com*. Viitattu 17.4.2023. (englanniksi)
3. ↑  Statistics - Co-driver wins *www.juwra.com*. Viitattu 17.4.2023. (englanniksi)
4. ↑  Tuominen, Tomi: Rallin junioreiden SM-kullasta Marcus Grönholmia vastaan taistellut Mikko Kalliomaa: "Ehkä olisi pitänyt tehdä uralla toisenlaisia ratkaisuja" *Yle Urheilu*.  16.10.2021. Viitattu 17.4.2023.
5. ↑  Sebastian Lindholm *eWRC-results.com*. Viitattu 17.4.2023. (englanniksi)
6. 1 2  Marcus Grönholm *eWRC-results.com*. Viitattu 17.4.2023. (englanniksi)
7. ↑  Tuominen, Tomi: Timo Rautiainen uudessa Tomin nuoteista -podcastin jaksossa: "Ruotsin voiton jälkeen painostimme tallipäällikköä antamaan meille koko kauden" *Yle Urheilu*.  11.3.2020. Viitattu 17.4.2023.
8. ↑  Ari Mäntylä: Rallipomo Mahonen esitti kartturilegenda Timo Rautiaiselle kysymyksen vuonna 2011, ja nyt takana on kymmenen vuotta MM-tuomarointia – "Halusin antaa jotakin takaisin lajille" *Keskisuomalainen*.  25.9.2021. Viitattu 17.4.2023.
9. ↑  Tausta: Grönholmin kova, kova tie huipulle *www.iltalehti.fi*. Viitattu 17.4.2023.

Aiheesta muualla
----------------

* eWRC-sivustolla (englanniksi)
* Marcus Grönholm & Timo Rautiainen (Arkistoitu – Internet Archive)